CELEX: 62021TN0566
Language: hr
Date: 2021-09-07 00:00:00
Title: Predmet T-566/21: Tužba podnesena 7. rujna 2021. – Steinbach International/Komisija

6.12.2021   
            
            
               HR
            
            
               Službeni list Europske unije
            
            
               C 490/47
            
         
      Tužba podnesena 7. rujna 2021. – Steinbach International/Komisija
      (Predmet T-566/21)
      (2021/C 490/57)
      Jezik postupka: njemački
      
         Stranke
      
      
         Tužitelj: Steinbach International GmbH (Schwertberg, Austrija) (zastupnik: J. Gesinn, odvjetnik)
      
         Tuženik: Europska komisija
      
         Tužbeni zahtjev
      
      Tužitelj zahtijeva da se stavi izvan snage Provedbena uredba Komisije (EU) 2021/957 od 31. svibnja 2021. o razvrstavanju određene robe u kombiniranu nomenklaturu (SL 2021., L 211, str. 48.).
      
         Tužbeni razlozi i glavni argumenti
      
      U prilog osnovanosti tužbe tužitelj ističe četiri tužbena razloga.
      
                  1.
               
               
                  Prvi tužbeni razlog: razvrstavanjem Mesh Loungea u tarifni broj 6306 90 00 Priloga I., dijela 2. Uredbe Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL 1987., L 256, str. 1.) (SL, posebno izdanje na hrvatskom jeziku, poglavlje 2., svezak 12., str. 3.), tuženik je promijenio sadržaj tog tarifnog broja.
               
            
                  2.
               
               
                  Drugi tužbeni razlog: uz tarifni broj 9506 Kombinirane nomenklature nalazi se stavka u koju se može svrstati Mesh Lounge, s obzirom na to da je on drugačiji tip opreme za vodene sportove i može se usporediti s plivalicama za koje je tuženik radnije odlučio da su roba iz tarifnog broja 9506 29 00. Nije presudno hoće li se Mesh Lounge koristiti za sportske aktivnosti.
               
            
                  3.
               
               
                  Treći tužbeni razlog: ako se pretpostavi da se Mesh Lounge ne može razvrstati u tarifni broj 9506 2900 Kombinirane nomenklature, može se uzeti u obzir razvrstavanje u tarifni broj 3926 9097 90 Kombinirane nomenklature (ostala roba od plastike, proizvedena od folije), s obzirom na to da su zračni jastuci i prsten, ali ne i mreža, karakteristični sastavni dijelovi.
               
            
                  4.
               
               
                  Četvrti tužbeni razlog: ukupna procjena temeljila se isključivo na korištenju. Ukupna procjena mora se provesti na temelju drugih karakteristika, što bi dovelo do toga da se Mesh Lounge – ako se isključi njegovo razvrstavanje u druge moguće tarifne brojeve – razvrsta u broj 3926 9097 90 Kombinirane nomenklature. Mesh Lounge ne može se smatrati opremom za kampiranje. Alternativno bi se mogao razvrstati u broj 9503 0095 90 (ostale plastične igračke) Kombinirane nomenklature ako bi se pretpostavilo da je sličan madracima na napuhavanje.